ZÁHOR. Dvoch štátnych príslušníkov Turecka bez cestovných dokladov zadržali v nedeľu krátko po polnoci príslušníci Riaditeľstva hraničnej a cudzineckej polície (RHCP) Sobrance v katastrálnom území obce Záhor, okres Sobrance.
Ako informovala hovorkyňa RHCP Sobrance Agnesa Kopernická, oboch predviedli na oddelenie, aby zistili ich totožnosť.
"Cudzinci prekročili vonkajšiu hranicu s Ukrajinou neoprávnene mimo hraničného priechodu a zdržiavali sa u nás bez povolenia príslušných orgánov. Z tohto dôvodu boli obe osoby administratívne vyhostené s uložením zákazu vstupu na územie SR a ostatných členských štátov EÚ na tri roky," dodala Kopernická.